CELEX: 32018R1638
Language: el
Date: 2018-07-13 00:00:00
Title: Κατ' εξουσιοδότηση κανονισμός (ΕΕ) 2018/1638 της Επιτροπής, της 13ης Ιουλίου 2018, για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα που προσδιορίζουν περαιτέρω πώς εξασφαλίζονται η καταλληλότητα και η επαληθευσιμότητα των δεδομένων εισόδου, καθώς και τις εσωτερικές διαδικασίες εποπτείας και επαλήθευσης ενός συνεισφέροντος για τη διαθεσιμότητα των οποίων πρέπει να μεριμνά ο διαχειριστής δείκτη αναφοράς κρίσιμης σημασίας ή σημαντικού δείκτη αναφοράς, όταν τα δεδομένα εισόδου παρέχονται από μονάδα διαπραγμάτευσης (Κείμενο που παρουσιάζει ενδιαφέρον για τον ΕΟΧ)

5.11.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 274/6
               
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2018/1638 ΤΗΣ ΕΠΙΤΡΟΠΉΣ
         της 13ης Ιουλίου 2018
         για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα που προσδιορίζουν περαιτέρω πώς εξασφαλίζονται η καταλληλότητα και η επαληθευσιμότητα των δεδομένων εισόδου, καθώς και τις εσωτερικές διαδικασίες εποπτείας και επαλήθευσης ενός συνεισφέροντος για τη διαθεσιμότητα των οποίων πρέπει να μεριμνά ο διαχειριστής δείκτη αναφοράς κρίσιμης σημασίας ή σημαντικού δείκτη αναφοράς, όταν τα δεδομένα εισόδου παρέχονται από μονάδα διαπραγμάτευσης
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και για την τροποποίηση των οδηγιών 2008/48/ΕΚ και 2014/17/ΕΕ και του κανονισμού (ΕΕ) αριθ. 596/2014 (1), και ιδίως το άρθρο 11 παράγραφος 5 τέταρτο εδάφιο,
         Εκτιμώντας τα ακόλουθα:
         
                     (1)
                  
                  
                     Βάσει του άρθρου 13 παράγραφος 1 του κανονισμού (ΕΕ) 2016/1011, απαιτείται τα δεδομένα εισόδου που χρησιμοποιούνται για δείκτη αναφοράς να είναι κατάλληλα, ώστε να αντικατοπτρίζουν με ακρίβεια και αξιοπιστία την αγορά ή την οικονομική πραγματικότητα για τη μέτρηση της οποίας προορίζεται ο δείκτης αναφοράς, και απαιτείται επίσης τα δεδομένα να είναι επαληθεύσιμα. Επιπλέον, σε περίπτωση που τα δεδομένα εισόδου παρέχονται από μονάδα διαπραγμάτευσης (front office), βάσει του άρθρου 11 παράγραφος 3 στοιχείο β) του εν λόγω κανονισμού, απαιτείται από τον διαχειριστή να εξασφαλίζει ότι ο συνεισφέρων διαθέτει κατάλληλες εσωτερικές διαδικασίες εποπτείας και επαλήθευσης.
                  
               
                     (2)
                  
                  
                     Ο ορθός υπολογισμός ενός δείκτη αναφοράς προϋποθέτει όχι μόνον ότι υποβάλλονται οι ακριβείς τιμές των δεδομένων εισόδου, αλλά και ότι είναι στη μονάδα μέτρησης και αντικατοπτρίζουν τα σχετικά χαρακτηριστικά των υποκείμενων περιουσιακών στοιχείων.
                  
               
                     (3)
                  
                  
                     Το κατά πόσον τα δεδομένα εισόδου είναι επαληθεύσιμα συνδέεται με το επίπεδο ακριβείας τους, πράγμα το οποίο, με τη σειρά του, εξαρτάται σε μεγάλο βαθμό από το είδος των δεδομένων εισόδου που χρησιμοποιούνται. Τα δεδομένα εισόδου που δεν είναι δεδομένα συναλλαγών ούτε προέρχονται από ρυθμιζόμενη πηγή δεδομένων, που παρατίθεται στο άρθρο 3 παράγραφος 1 σημείο 24) του κανονισμού (ΕΕ) 2016/1011, μπορεί, παρά ταύτα, να πληρούν την απαίτηση να είναι επαληθεύσιμα, εάν υπάρχουν διαθέσιμες επαρκείς πληροφορίες για τον διαχειριστή, προκειμένου αυτός να είναι σε θέση να διενεργήσει επαρκείς ελέγχους των δεδομένων. Επομένως, θα πρέπει να απαιτείται από τον διαχειριστή να διασφαλίζει ότι έχει στη διάθεσή του τις αναγκαίες πληροφορίες, για να μπορέσει να πραγματοποιήσει τους κατάλληλους ελέγχους.
                  
               
                     (4)
                  
                  
                     Προκειμένου να διασφαλίζεται ότι τα δεδομένα εισόδου είναι κατάλληλα και επαληθεύσιμα, θα πρέπει να απαιτείται από τον διαχειριστή να παρακολουθεί τα δεδομένα εισόδου σε τακτική βάση, σε βαθμό που να αντικατοπτρίζει την τρωτότητα του συγκεκριμένου είδους δεδομένων εισόδου. Στην περίπτωση ρυθμιζόμενων δεδομένων, οι υφιστάμενες κανονιστικές ρυθμίσεις και η εποπτεία των σχετικών παρόχων δεδομένων εξασφαλίζουν ήδη την ακεραιότητα των ρυθμιζόμενων δεδομένων. Ως εκ τούτου, τα δεδομένα αυτού του είδους θα πρέπει να υπόκεινται σε λιγότερο εκτεταμένες απαιτήσεις παρακολούθησης. Για άλλα είδη δεδομένων εισόδου απαιτείται περισσότερη επαλήθευση, και άρα θα πρέπει να υπόκεινται σε διεξοδικότερο έλεγχο, συγκεκριμένα τα δεδομένα εισόδου που δεν είναι δεδομένα συναλλαγών, και ιδίως εάν παρέχονται από μονάδα διαπραγμάτευσης.
                  
               
                     (5)
                  
                  
                     Όταν παρέχονται δεδομένα εισόδου, ένας σημαντικός έλεγχος παρακολούθησης είναι να διασφαλιστεί ότι οι συνεισφορές παρέχονται εντός του χρονικού διαστήματος που καθορίζεται από τον διαχειριστή. Στόχος είναι να εξασφαλιστεί η συνοχή μεταξύ των συνεισφορών από διαφορετικούς συνεισφέροντες. Όταν δεν παρέχονται δεδομένα εισόδου, θα πρέπει να ελέγχεται επίσης η χρονική στιγμή κατά την οποία λαμβάνονται υπόψη τα δεδομένα εισόδου, προκειμένου να εξασφαλιστεί η συνοχή μεταξύ διαφορετικών δεδομένων εισόδου. Ο διαχειριστής θα πρέπει, επομένως, να υποχρεούται να εξακριβώνει ότι τα δεδομένα εισόδου παρέχονται, ή επιλέγονται από συγκεκριμένη πηγή, εντός του χρονικού διαστήματος το οποίο έχει καθορίσει.
                  
               
                     (6)
                  
                  
                     Είναι ιδιαίτερα σημαντικό να ελέγχονται δεόντως τα βασικά χαρακτηριστικά, όπως το νόμισμα, η διάρκεια ισχύος και η υπολειπόμενη ληκτότητα του υποκείμενου περιουσιακού στοιχείου ή τα είδη των αντισυμβαλλομένων, όπως καθορίζεται στη μεθοδολογία του δείκτη αναφοράς.
                  
               
                     (7)
                  
                  
                     Η αποτελεσματική εσωτερική εποπτεία της συνεισφοράς δεδομένων εισόδου από μονάδα διαπραγμάτευσης εξαρτάται από τη δημιουργία και τη διατήρηση των κατάλληλων δομών στο εσωτερικό της οργάνωσης του συνεισφέροντος. Οι δομές αυτές θα πρέπει κανονικά να περιλαμβάνουν τρία επίπεδα ελέγχου, εκτός εάν το μέγεθος της οργάνωσης του συνεισφέροντος ευλόγως δεν επιτρέπει αυτόν τον αριθμό. Το πρώτο επίπεδο ελέγχου θα πρέπει να περιλαμβάνει διαδικασίες που διασφαλίζουν τον αποτελεσματικό έλεγχο των δεδομένων εισόδου.
                  
               
                     (8)
                  
                  
                     Οι συνεισφορές από μονάδα διαπραγμάτευσης παρουσιάζουν ιδιαίτερο κίνδυνο, λόγω της εγγενούς σύγκρουσης συμφερόντων που υπάρχει μεταξύ του εμπορικού ρόλου της μονάδας διαπραγμάτευσης και του ρόλου της στη συνεισφορά δεδομένων εισόδου για έναν δείκτη αναφοράς. Ως εκ τούτου, είναι σημαντικό να καθιερώσει ο συνεισφέρων, να διατηρεί και να εφαρμόζει μια πολιτική σχετικά με τη σύγκρουση συμφερόντων στο πλαίσιο του δεύτερου επιπέδου ελέγχου, και να διενεργεί τακτικούς ελέγχους των χρησιμοποιούμενων δεδομένων εισόδου. Επιπλέον, ένα σημαντικό εργαλείο που μπορεί να είναι χρήσιμο στην αποκάλυψη και την κλιμάκωση τυχόν παραπτωμάτων, ή στον εντοπισμό δραστηριοτήτων που ενδεχομένως επηρεάζουν την ακεραιότητα του δείκτη αναφοράς, είναι η καθιέρωση μιας διαδικασίας καταγγελίας δυσλειτουργιών, που παρέχει τη δυνατότητα σε κάθε μέλος του προσωπικού να αναφέρει κάθε περίπτωση παραπτώματος στη σχετική λειτουργία συμμόρφωσης ή άλλη κατάλληλη εσωτερική λειτουργία. Ο διαχειριστής θα πρέπει, συνεπώς, να είναι πεπεισμένος ότι οι εσωτερικές διαδικασίες εποπτείας και επαλήθευσης των συνεισφερόντων περιλαμβάνουν τη δημιουργία, τη διατήρηση και τη λειτουργία μιας πολιτικής σχετικά με τη σύγκρουση συμφερόντων, καθώς και την καθιέρωση και τη διατήρηση μιας διαδικασίας καταγγελίας δυσλειτουργιών.
                  
               
                     (9)
                  
                  
                     Ο παρών κανονισμός εφαρμόζεται σε διαχειριστές δεικτών αναφοράς κρίσιμης σημασίας και σημαντικών δεικτών αναφοράς. Σύμφωνα με την αρχή της αναλογικότητας, στον παρόντα κανονισμό αποφεύγεται η υπερβολική επιβάρυνση των διαχειριστών σημαντικών δεικτών αναφοράς, παρέχοντας τη δυνατότητα στους διαχειριστές αυτούς να επιλέγουν να εφαρμόσουν τις απαιτήσεις για τις συγκρούσεις συμφερόντων αποκλειστικά για πραγματικές ή δυνητικές συγκρούσεις συμφερόντων που είναι ή θα μπορούσαν να είναι ουσιώδεις. Επιπλέον, στους διαχειριστές θα πρέπει να παρέχεται επιπρόσθετη διακριτική ευχέρεια ως προς το πώς εξασφαλίζουν εσωτερικές διαδικασίες εποπτείας και επαλήθευσης σε επίπεδο συνεισφέροντος. Συγκεκριμένα, θα πρέπει να τους επιτρέπεται να καταστήσουν ελαστικότερες ορισμένες απαιτήσεις για τις εν λόγω διαδικασίες, λαμβάνοντας υπόψη τη φύση, την κλίμακα και την πολυπλοκότητα της οργάνωσης του συνεισφέροντος.
                  
               
                     (10)
                  
                  
                     Θα πρέπει να δοθεί επαρκής χρόνος στους διαχειριστές ώστε να είναι σε θέση να διασφαλίσουν τη συμμόρφωση με τις απαιτήσεις του παρόντος κανονισμού. Ως εκ τούτου, ο παρών κανονισμός θα πρέπει να αρχίσει να εφαρμόζεται δύο μήνες μετά την έναρξη ισχύος του,
                  
               
                     (11)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών (ESMA) στην Επιτροπή.
                  
               
                     (12)
                  
                  
                     Η ESMA διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τη γνώμη της ομάδας συμφεροντούχων κινητών αξιών και αγορών, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Πεδίο εφαρμογής
            Ο παρών κανονισμός δεν καλύπτει ούτε εφαρμόζεται σε διαχειριστές μη σημαντικών δεικτών αναφοράς.
         
         
            Άρθρο 2
            Εξασφάλιση της καταλληλότητας και της επαληθευσιμότητας των δεδομένων εισόδου
            
               1.   Ο διαχειριστής ενός δείκτη αναφοράς διασφαλίζει ότι διαθέτει όλες τις αναγκαίες πληροφορίες, ώστε να μπορεί να ελέγξει τα ακόλουθα θέματα σε σχέση με τα δεδομένα εισόδου τα οποία χρησιμοποιεί για τον δείκτη αναφοράς, εφόσον τα θέματα αυτά αφορούν τα συγκεκριμένα δεδομένα εισόδου:
               
                           α)
                        
                        
                           αν ο υποβάλλων είναι εξουσιοδοτημένος να συνεισφέρει τα δεδομένα εισόδου για λογαριασμό του συνεισφέροντος, σύμφωνα με οποιαδήποτε απαίτηση για αδειοδότηση, βάσει του άρθρου 15 παράγραφος 2 στοιχείο β) του κανονισμού (ΕΕ) 2016/1011·
                        
                     
                           β)
                        
                        
                           αν τα δεδομένα εισόδου παρέχονται από τον συνεισφέροντα ή επιλέγονται από πηγή που προσδιορίζεται από τον διαχειριστή, εντός του χρονικού διαστήματος που καθορίζεται από τον διαχειριστή·
                        
                     
                           γ)
                        
                        
                           αν τα δεδομένα εισόδου παρέχονται από τον συνεισφέροντα σε μορφότυπο που καθορίζεται από τον διαχειριστή·
                        
                     
                           δ)
                        
                        
                           αν η πηγή των δεδομένων εισόδου είναι μία από τις πηγές που παρατίθενται στο άρθρο 3 παράγραφος 1 σημείο 24) του κανονισμού (ΕΕ) 2016/1011·
                        
                     
                           ε)
                        
                        
                           αν η πηγή των δεδομένων εισόδου είναι αξιόπιστη·
                        
                     
                           στ)
                        
                        
                           αν τα δεδομένα εισόδου πληρούν τις απαιτήσεις που καθορίζονται στη μεθοδολογία του δείκτη αναφοράς, και ιδίως τις απαιτήσεις σχετικά με το νόμισμα ή τη μονάδα μέτρησης, τη διάρκεια ισχύος και τα είδη των αντισυμβαλλομένων·
                        
                     
                           ζ)
                        
                        
                           αν πληρούνται τυχόν σχετικά κατώτατα όρια για την ποσότητα των δεδομένων εισόδου και τυχόν σχετικά πρότυπα για την ποιότητα των δεδομένων εισόδου, σύμφωνα με τη μεθοδολογία·
                        
                     
                           η)
                        
                        
                           αν εφαρμόζεται η προτεραιότητα όσον αφορά τη χρήση διαφορετικών ειδών δεδομένων εισόδου, σύμφωνα με τη μεθοδολογία·
                        
                     
                           θ)
                        
                        
                           αν η διακριτική ευχέρεια ή κρίση που ασκείται, κατά τη συνεισφορά των δεδομένων εισόδου, ασκείται σύμφωνα με τους σαφείς κανόνες που καθορίζονται στη μεθοδολογία και με τις πολιτικές που απαιτείται να καθιερώνονται για τον δείκτη αναφοράς, βάσει του κώδικα δεοντολογίας.
                        
                     
            
               2.   Οι διαχειριστές διενεργούν τους ελέγχους που απαριθμούνται στην παράγραφο 1 σε τακτική βάση. Οι διαχειριστές των δεικτών αναφοράς κρίσιμης σημασίας διενεργούν τους ελέγχους που απαριθμούνται στα στοιχεία α), β), γ) και δ) της παραγράφου 1, πριν από τη δημοσίευση του δείκτη αναφοράς ή σε κάθε περίπτωση όπου ο δείκτης αναφοράς τίθεται στη διάθεση του κοινού.
            
         
         
            Άρθρο 3
            Εσωτερικές διαδικασίες εποπτείας και επαλήθευσης ενός συνεισφέροντος
            
               1.   Οι εσωτερικές διαδικασίες εποπτείας και επαλήθευσης ενός συνεισφέροντος, τις οποίες πρέπει να μεριμνά ο διαχειριστής ότι τις διαθέτουν οι συνεισφέροντες, σύμφωνα με το άρθρο 11 παράγραφος 3 στοιχείο β) του κανονισμού (ΕΕ) 2016/1011, περιλαμβάνουν τουλάχιστον τα εξής:
               
                           α)
                        
                        
                           δημιουργία και διατήρηση μιας εσωτερικής λειτουργίας προκειμένου να χρησιμεύει ως το πρώτο επίπεδο ελέγχου για τη συνεισφορά των δεδομένων εισόδου και να είναι υπεύθυνη για την εκτέλεση των εξής καθηκόντων:
                           
                                       i)
                                    
                                    
                                       πραγματοποίηση αποτελεσματικού ελέγχου των δεδομένων εισόδου, πριν από τη συνεισφορά τους, συμπεριλαμβανομένης της διασφάλισης της συμμόρφωσης με τυχόν απαιτήσεις για την επικύρωση των δεδομένων εισόδου στις οποίες υπόκειται ο συνεισφέρων, σύμφωνα με το άρθρο 15 παράγραφος 2 στοιχείο δ) σημείο iii) του κανονισμού (ΕΕ) 2016/1011, καθώς και επανεξέταση των δεδομένων εισόδου, πριν από τη συνεισφορά τους, όσον αφορά την ακεραιότητα και την ακρίβεια·
                                    
                                 
                                       ii)
                                    
                                    
                                       πραγματοποίηση ελέγχου αν ο υποβάλλων είναι εξουσιοδοτημένος να συνεισφέρει δεδομένα εισόδου για λογαριασμό του συνεισφέροντος, σύμφωνα με οποιαδήποτε απαίτηση για αδειοδότηση, που επιβάλλεται βάσει του άρθρου 15 παράγραφος 2 στοιχείο β) του κανονισμού (ΕΕ) 2016/1011·
                                    
                                 
                                       iii)
                                    
                                    
                                       διασφάλιση ότι η πρόσβαση σε συνεισφορές δεδομένων εισόδου περιορίζεται στα πρόσωπα που συμμετέχουν στη διαδικασία της συνεισφοράς, εκτός εάν η πρόσβαση είναι αναγκαία για σκοπούς ελέγχου, έρευνας ή για σκοπούς που προβλέπονται από τον νόμο·
                                    
                                 
                     
                           β)
                        
                        
                           δημιουργία και διατήρηση μιας εσωτερικής λειτουργίας προκειμένου να χρησιμεύει ως το δεύτερο επίπεδο ελέγχου για τη συνεισφορά των δεδομένων εισόδου και να είναι υπεύθυνη για την εκτέλεση των εξής καθηκόντων:
                           
                                       i)
                                    
                                    
                                       επανεξέταση των δεδομένων εισόδου, μετά τη συνεισφορά τους, ανεξάρτητα από την επανεξέταση που διενεργήθηκε από το πρώτο επίπεδο ελέγχου, προκειμένου να επιβεβαιωθεί η ακεραιότητα και η ακρίβεια της συνεισφοράς·
                                    
                                 
                                       ii)
                                    
                                    
                                       δημιουργία και διατήρηση μιας διαδικασίας καταγγελίας δυσλειτουργιών, η οποία να περιλαμβάνει κατάλληλες διασφαλίσεις για τους υπαλλήλους που καταγγέλλουν δυσλειτουργίες·
                                    
                                 
                                       iii)
                                    
                                    
                                       δημιουργία και διατήρηση διαδικασιών για την εσωτερική αναφορά τυχόν παραποίησης ή απόπειρας παραποίησης των δεδομένων εισόδου, για κάθε περίπτωση μη συμμόρφωσης με τις πολιτικές του ίδιου του συνεισφέροντος όσον αφορά τους δείκτες αναφοράς και για τη διερεύνηση τέτοιων γεγονότων, μόλις αυτά καταστούν εμφανή·
                                    
                                 
                                       iv)
                                    
                                    
                                       δημιουργία και διατήρηση διαδικασιών εσωτερικής αναφοράς για την αναφορά οποιωνδήποτε λειτουργικών προβλημάτων κατά τη διαδικασία της συνεισφοράς, μόλις αυτά ανακύψουν·
                                    
                                 
                                       v)
                                    
                                    
                                       διασφάλιση της τακτικής παρουσίας αυτοπροσώπως ενός υπαλλήλου από το δεύτερο επίπεδο ελέγχου στον χώρο γραφείων όπου είναι η βάση της μονάδας διαπραγμάτευσης·
                                    
                                 
                                       vi)
                                    
                                    
                                       διατήρηση της εποπτείας των σχετικών επικοινωνιών μεταξύ του προσωπικού της μονάδας διαπραγμάτευσης που εμπλέκεται άμεσα στη συνεισφορά δεδομένων εισόδου, καθώς και των σχετικών επικοινωνιών μεταξύ του προσωπικού αυτού και άλλων εσωτερικών λειτουργιών ή εξωτερικών οργάνων·
                                    
                                 
                                       vii)
                                    
                                    
                                       δημιουργία, διατήρηση και λειτουργία μιας πολιτικής σχετικά με τη σύγκρουση συμφερόντων, η οποία εξασφαλίζει:
                                       
                                                   —
                                                
                                                
                                                   τον εντοπισμό και τη γνωστοποίηση στον διαχειριστή των πραγματικών ή δυνητικών συγκρούσεων συμφερόντων σε σχέση με οποιοδήποτε μέλος του προσωπικού της μονάδας διαπραγμάτευσης του συνεισφέροντος, που εμπλέκεται στη διαδικασία της συνεισφοράς,
                                                
                                             
                                                   —
                                                
                                                
                                                   ότι δεν υπάρχει καμία άμεση ή έμμεση σύνδεση μεταξύ της αμοιβής του υποβάλλοντος και της τιμής του δείκτη αναφοράς, της τιμής των συγκεκριμένων υποβαλλόμενων στοιχείων ή της απόδοσης οποιασδήποτε δραστηριότητας που ασκείται από τον συνεισφέροντα, η οποία ενδέχεται να προκαλέσει σύγκρουση συμφερόντων που σχετίζεται με τη συνεισφορά δεδομένων εισόδου στον δείκτη αναφοράς,
                                                
                                             
                                                   —
                                                
                                                
                                                   σαφή διαχωρισμό των καθηκόντων μεταξύ του προσωπικού της μονάδας διαπραγμάτευσης που εμπλέκεται στη συνεισφορά δεδομένων εισόδου και του λοιπού προσωπικού της μονάδας διαπραγμάτευσης,
                                                
                                             
                                                   —
                                                
                                                
                                                   φυσικό διαχωρισμό μεταξύ του προσωπικού της μονάδας διαπραγμάτευσης που εμπλέκεται στη συνεισφορά δεδομένων εισόδου και του λοιπού προσωπικού της μονάδας διαπραγμάτευσης,
                                                
                                             
                                                   —
                                                
                                                
                                                   διενέργεια αποτελεσματικών ελέγχων όσον αφορά την ανταλλαγή πληροφοριών μεταξύ του προσωπικού της μονάδας διαπραγμάτευσης και του λοιπού προσωπικού του συνεισφέροντος που συμμετέχει σε δραστηριότητες που ενδέχεται να δημιουργήσουν κίνδυνο σύγκρουσης συμφερόντων, στον βαθμό που οι πληροφορίες που ανταλλάσσονται είναι πληροφορίες που ενδέχεται να επηρεάσουν τα δεδομένα εισόδου,
                                                
                                             
                                                   —
                                                
                                                
                                                   ύπαρξη σχεδίων έκτακτης ανάγκης, σε περίπτωση προσωρινής διακοπής των ελέγχων όσον αφορά την ανταλλαγή πληροφοριών που αναφέρονται στην πέμπτη περίπτωση,
                                                
                                             
                                                   —
                                                
                                                
                                                   λήψη μέτρων για την αποτροπή της άσκησης ανάρμοστης επιρροής από οποιοδήποτε πρόσωπο στον τρόπο με τον οποίο το προσωπικό της μονάδας διαπραγμάτευσης που εμπλέκεται στη συνεισφορά δεδομένων εισόδου ασκεί τις δραστηριότητές του·
                                                
                                             
                                 
                     
                           γ)
                        
                        
                           δημιουργία και διατήρηση μιας εσωτερικής λειτουργίας, ανεξάρτητης από το πρώτο και το δεύτερο επίπεδο ελέγχου, προκειμένου να χρησιμεύει ως το τρίτο επίπεδο ελέγχου για τη συνεισφορά των δεδομένων εισόδου και να είναι υπεύθυνη για την εκτέλεση ελέγχων, σε τακτική βάση, σχετικά με τους ελέγχους που ασκούνται από τις άλλες δύο λειτουργίες ελέγχου·
                        
                     
                           δ)
                        
                        
                           διαδικασίες που διέπουν:
                           
                                       i)
                                    
                                    
                                       τα μέσα συνεργασίας και τη ροή πληροφοριών μεταξύ των τριών λειτουργιών ελέγχου, που απαιτούνται βάσει των στοιχείων α), β) και γ) της παρούσας παραγράφου·
                                    
                                 
                                       ii)
                                    
                                    
                                       την τακτική υποβολή αναφορών προς τα ανώτερα διοικητικά στελέχη του συνεισφέροντος σχετικά με τα καθήκοντα που εκτελέστηκαν από τις τρεις αυτές λειτουργίες ελέγχου·
                                    
                                 
                                       iii)
                                    
                                    
                                       ανακοίνωση στον διαχειριστή, κατόπιν αιτήματος, πληροφοριών που ζητεί ο διαχειριστής σχετικά με τις εσωτερικές διαδικασίες εποπτείας και επαλήθευσης του συνεισφέροντος.
                                    
                                 
                     
            
               2.   Ο διαχειριστής μπορεί να επιλέξει να απαλλάξει τον συνεισφέροντα από τις απαιτήσεις που καθορίζονται στο στοιχείο β) σημείο v) ή στο στοιχείο β) σημείο vii) τρίτη, τέταρτη ή έκτη περίπτωση της παραγράφου 1, λαμβάνοντας υπόψη τα ακόλουθα θέματα:
               
                           α)
                        
                        
                           τη φύση, την κλίμακα και την πολυπλοκότητα των δραστηριοτήτων του συνεισφέροντος·
                        
                     
                           β)
                        
                        
                           την πιθανότητα να προκύψουν συγκρούσεις συμφερόντων μεταξύ της συνεισφοράς δεδομένων εισόδου στον δείκτη αναφοράς και συναλλακτικών δραστηριοτήτων ή άλλων δραστηριοτήτων που ασκεί ο συνεισφέρων·
                        
                     
                           γ)
                        
                        
                           τον βαθμό διακριτικής ευχέρειας που προβλέπεται στο πλαίσιο της διαδικασίας συνεισφοράς.
                        
                     
            
               3.   Λαμβάνοντας υπόψη κυρίως το μικρό μέγεθος της οργάνωσης του συνεισφέροντος, καθώς και τα θέματα που αναφέρονται στα στοιχεία α), β) και γ) της παραγράφου 2, ο διαχειριστής μπορεί να επιτρέψει στον συνεισφέροντα να διαθέτει πιο απλοποιημένη οργανωτική δομή ελέγχου από εκείνη που απαιτείται βάσει της παραγράφου 1. Ωστόσο, η πιο απλοποιημένη δομή ελέγχου πρέπει να εξασφαλίζει ότι εκτελούνται όλα τα καθήκοντα που απαριθμούνται στα στοιχεία α), β) και γ) της παραγράφου 1, εκτός από τυχόν καθήκοντα για τα οποία παρέχεται απαλλαγή βάσει της παραγράφου 2. Το στοιχείο δ) σημεία i) και ii) της παραγράφου 1 εφαρμόζονται κατά τρόπο που να αντικατοπτρίζει την πιο απλοποιημένη δομή ελέγχου.
            
            
               4.   Ο διαχειριστής σημαντικού δείκτη αναφοράς μπορεί να επιλέξει να εφαρμόζει τις απαιτήσεις που αναφέρονται στην παράγραφο 1 στοιχείο β) σημείο vii) αποκλειστικά για πραγματικές ή δυνητικές συγκρούσεις συμφερόντων που είναι ή θα μπορούσαν να είναι ουσιώδεις συγκρούσεις συμφερόντων.
            
         
         
            Άρθρο 4
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 25 Ιανουαρίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Ιουλίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 171 της 29.6.2016, σ. 1.
         
            (2)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).